b'\n_START_ARTICLE_\nHerba de les mamelles\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nAquesta planta \xc3\xa9s origin\xc3\xa0ria de les zones temperades d\'Eur\xc3\xa0sia. S\'ha est\xc3\xa8s a altres llocs del planeta i es considera una esp\xc3\xa8cie invasora a Austr\xc3\xa0lia, Xile, Nova Zelanda i parts de l\'Am\xc3\xa8rica del Nord._NEWLINE_L\'herba de les mamelles es troba a la vora de les ciutats i pobles, potser com a vestigi d\'antics conreus. Creix sovint a la vora dels camins i carreteres i l\'hi agrada cr\xc3\xa9ixer al peu dels murs de cases i ru\xc3\xafnes, per\xc3\xb2 tamb\xc3\xa9 hom la troba dins dels boscos. Prefereix s\xc3\xb3ls rics en nitrats.\n_START_SECTION_\nDescripci\xc3\xb3\n_START_PARAGRAPH_\n\xc3\x89s una planta herb\xc3\xa0cia anual o perenne, segons la subesp\xc3\xa8cie, de 100\xc2\xa0cm d\'al\xc3\xa7ada m\xc3\xa0xima, per\xc3\xb2 que generalment no supera els 50\xc2\xa0cm. Les fulles creixen en espiral al voltant de la tija. S\xc3\xb3n pinnades i tenen els marges serrats._NEWLINE_Les flors de l\'herba de les mamelles s\xc3\xb3n zigomorfes i d\'1 a 2\xc2\xa0cm de di\xc3\xa0metre. Formen grup\xc3\xbasculs de color groc molt vistosos a la testa de la tija. _NEWLINE_L\'aqueni t\xc3\xa9 20 seccions. La dispersi\xc3\xb3 de les llavors t\xc3\xa9 lloc mitjan\xc3\xa7ant el vent, els animals i les formigues.\n_START_SECTION_\nPropietats gastron\xc3\xb2miques i medicinals\n_START_PARAGRAPH_\n\xc3\x89s una planta utilitzada com a aliment i com a medicina des de temps molt antics. Les fulles tendres s\xc3\xb3n comestibles tant crues com cuinades. Es poden fer saltejades, en truita, bullides o en quiche. Quan s\xc3\xb3n crues, les fulles de l\'herba de les mamelles tenen un gust un xic picant que recorda al rave. Com a hortalissa, aquesta planta era una font d\'aliment per als humans des de temps prehist\xc3\xb2rics. L\'herba de les mamelles es cultivava a l\'antiga Roma i va ser descrita per Marc Terenci Varr\xc3\xb3. Per al conreu d\'aquesta planta cal evitar s\xc3\xb2ls massa \xc3\xa0cids i llocs amb massa ombra._NEWLINE_"Herba de les mamelles", l\'estrany nom vulgar d\'aquesta planta, prov\xc3\xa9 de les seves aplicacions medicinals, car t\xc3\xa9 propietats antis\xc3\xa8ptiques i antiinflamat\xc3\xb2ries, essent un remei efica\xc3\xa7 per guarir feridetes. Antigament es feia servir per tractar les petites llagues o esquerdes que apareixen en els mugrons de les dones, sobretot durant la lact\xc3\xa0ncia. _NEWLINE_Segons el tractat Teoria de les signatures, molt utilitzat pels practicants de la medicina herbal tradicional, cada planta presenta signes evidents de les seves propietats medicinals. Aix\xc3\xad hom afirmava que els capolls d\'aquesta planta semblen el mugr\xc3\xb3 de la mamella d\'una dona.'